Kommissionens forordning (EF) nr. 1820/2002

af 11. oktober 2002

om ændring af forordning (EØF) nr. 2958/93 om gennemførelsesbestemmelser til Rådets forordning (EØF) nr. 2019/93 for så vidt angår den særlige ordning med forsyning med bestemte landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2019/93 af 19. juli 1993 om særlige foranstaltninger for visse landbrugsprodukter til fordel for de mindre øer i Det Ægæiske Hav(1), senest ændret ved forordning (EF) nr. 442/2002(2), særlig artikel 3a, og

ud fra følgende betragtninger:

(1) Ifølge forordning (EØF) nr. 2019/93 må produkter, der er omfattet af den særlige forsyningsordning, ikke genudføres til tredjelande eller videresendes til resten af EF. Der kan dog dispenseres fra denne bestemmelse, når der er tale om traditionel udførsel eller traditionel forsendelse af forarbejdede produkter til den øvrige del af EF.

(2) I henhold til artikel 4 i Kommissionens forordning (EØF) nr. 2958/93 af 27. oktober 1993 om gennemførelsesbestemmelser til Rådets forordning (EØF) nr. 2019/93 for så vidt angår den særlige ordning med forsyning med bestemte landbrugsprodukter(3), senest ændret ved forordning (EF) nr. 1020/2002(4), skal Kommissionen fastsætte de årlige mængder forarbejdede produkter, der indeholder råvarer, som er omfattet af den særlige forsyningsordning, og som det er tilladt at udføre eller forsende til den øvrige del af EF.

(3) Disse mængder bør fastsættes på grundlag af de mængder, der ifølge myndighedernes beregninger gennemsnitligt blev udført og forsendt til den øvrige del af EF i 1991, 1992 og 1993, før denne ordning trådte i kraft.

(4) Forordning (EØF) nr. 2958/93 bør ændres, for at disse årlige mængder kan blive indsat.

(5) De i denne forordning fastsatte foranstaltninger er i overensstemmelse med udtalelse fra alle de berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EØF) nr. 2958/93 foretages følgende ændringer:

1) Artikel 4, stk. 1, affattes således: "1. Traditionel udførsel og traditionel forsendelse til den øvrige del af EF af forarbejdede produkter, der indeholder råvarer, som har været omfattet af den særlige forsyningsordning, er tilladt inden for de årlige mængder, der er fastsat i bilag III. Myndighederne træffer de nødvendige foranstaltninger til at sikre, at transaktionerne ikke overstiger de fastsatte årlige mængder."

2) Bilaget til denne forordning indsættes som bilag III.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. oktober 2002.

På Kommissionens vegne

Franz Fischler

Medlem af Kommissionen

(1) EFT L 184 af 27.7.1993, s. 1.

(2) EFT L 68 af 12.3.2002, s. 4.

(3) EFT L 267 af 28.10.1993, s. 4.

(4) EFT L 155 af 14.6.2002, s. 32.

BILAG

"BILAG III

De maksimale mængder af forarbejdede produkter, der hvert år kan udføres eller forsendes til den øvrige del af EF fra de mindre øer i Det Ægæiske Hav som led i traditionel udførsel og forsendelse

(Artikel 4)

>TABELPOSITION>"